Kristina Kallas

Kristina Kallas (sündinud 29. jaanuaril 1976 Kiviõlis) on Eesti politoloog ja poliitik. Ta oli aastatel 2018–2022 ja on augustist 2024 taas erakonna Eesti 200 esimees. Aprillist 2023 on ta Eesti haridus- ja teadusminister.

 Lapsepõlv 

Kristina Kallas sündis eestlasest isa ja venelannast ema lapsena. Ema Ljubov suunati 1970. aastal üleliiduliselt Jaroslavlist tööle Kiviõlli, kus ta lõi eestlasest mehega pere. Kristina lapsepõlvesuved möödusid Jaroslavlis vanaema juures.Edulood: 3. hooaeg, 3. osa : Kristina Kallas. ETV+, 2021 (vaadatud 19.08.2025)

 Haridus 
Kristina Kallas on lõpetanud 1994. aastal Kiviõli 1. Keskkooli ja 2000. aastal Tartu Ülikooli ajaloo-osakonna lähiajaloo erialal. 2002. aastal sai ta magistrikraadi pärast Ungaris Kesk-Euroopa Ülikooli (CEU) lõpetamist. Aastatel 2004–2016 õppis doktoriõppes Tartu Ülikoolis ja 2016. aastal kaitses poliitikateaduse alal doktoritöö "Revisiting the triadic nexus: An analysis of the ethnopolitical interplay between Estonia, Russia and Estonian Russians" ("Veel kord triaadilisest kolmiksuhtest: Eesti, Venemaa ja eestivenelaste etnopoliitiliste suhete analüüs"), juhendaja Vello Andres Pettai. Tema uurimisvaldkonnad olid lõimumisprobleemid ühiskonnas, venekeelse elanikkonna küsimused endise Nõukogude Liidu territooriumil, rändeküsimused ja vähemuste õiguste küsimused.https://www.etis.ee/Portal/Persons/Display/a54f63b4-3238-4562-b479-19201b57802b

Sportlasena
Ta on Tartu Ülikooli Spordiklubi naiskonnas tulnud kokku kuus korda käsipallis Eesti meistriks.

 Töö 
Ta on töötanud sihtasutuse Archimedes Euroopa Liidu teadus- ja arenduskoostöö programmi koordinaatorina (1998–2001), olnud suhtekorraldusfirma Hill & Knowlton vanemkonsultant avaliku sektori kommunikatsiooni alal (2002–2006) ja Tartu Ülikooli riigiteaduste instituudis võrdleva poliitika õppetoolis erakorraline teadur (2007–2008). Ta töötab ka vähemuste õiguste eksperdina OSCE vähemusrahvuste ülemkomissari ameti juures, kus ta nõustab Ida-Euroopa valitsusi lõimumispoliitika vallas.

Aastatel 2007–2015 oli ta Balti Uuringute Instituudi (IBS) juhatuse liige, tegeledes lõimumise ja rändealaste poliitikauuringutega. Aastatel 2011–2015 oli ta MTÜ Eesti Pagulasabi juhatuse esimees ja 2015–2019 Tartu Ülikooli Narva kolledži direktor.

Alates 17. aprillist 2023 on ta haridus- ja teadusminister (algul Kaja Kallase kolmandas valitsuses, seejärel Kristen Michali valitsuses).
pisi|Kristina Kallas 2021. aasta Arvamusfestivalil

 Poliitiline tegevus 
2015. aasta Riigikogu valimistel kandideeris Kristina Kallas Sotsiaaldemokraatliku Erakonna nimekirjas valimisringkonnas nr 7, kogus 291 häält ega osutunud valituks.Kristina Kallas. valimised2015.sotsdem.ee

Ta on üks poliitilise liikumise Eesti 200 asutajaid ja juhtivtegelasi ning oli aastatel 2018–2022 selle erakonna esimene esimees. 2019. aasta Riigikogu valimistel kandideeris ta valimisringkonnas nr 2, kogus 2306 häält ega osutunud valituks.Valimisringkond nr 2. Tallinna Kesklinna, Lasnamäe ja Pirita linnaosa Riigikogu valimised 2019 31. augustist 2024 on ta taas erakonna Eesti 200 esimees.

2021. aasta sügisel valiti ta Tartu linnavolikogu liikmeks, volitused peatati 17. aprillil 2023, kui temast sai Eesti haridus- ja teadusminister.

2023. aasta Riigikogu valimistel kandideeris ta valimisringkonnas nr 10 (Tartu linn), 4288 häält ja osutus valituks.Riigikogu valimiste tulemused 2023 Delfi, 6. märts 2023 Tema volitused Riigikogu liikmena peatati 17. aprillil 2023, kui ta kinnitati uuesti Eesti haridus- ja teadusministriks.

2024. aasta Euroopa Parlamendi valimistel kogus ta 1488 häält ega osutunud valituks.Euroopa Parlamendi valimiste detailne hääletamistulemus (11.06.2024) Valimised.ee. Vaadatud 12.06.2024

Sporditegelasena
2022 Eesti Eesti Käsipalliliidu president."Käsipalliliidu presidendiks valiti Kristina Kallas". ERR, 2. juuni 2022

 Teoseid 
Raamat
 "Minu Vietnam". Petrone Print. 2012
Artikleid
 Millal ikkagi sündis eesti rahvus?. Delfi, 22. november 2004
 Ajalugu tuleb arutada ühiskondlikul debatil. Delfi, 21. mai 2007
 Riik on pagulased unarusse jätnud. Postimees, 11. aprill 2012
 Inimõigused vaid tõesti itimeestele?. Delfi, 9. oktoober 2012
 Kodakondsusprobleem laheneb viimase nn halli passi omaniku surmaga. Postimees, 24. jaanuar 2017
 Avatud rahvuslus peab muutuma vähem etniliseks. Õhtuleht, 28. veebruar 2017
 Kuidas päästa eestivenelane poliitilisest pantvangist?. Müürileht, 16. oktoober 2017
 Mida varem eesti ja vene lapsed ühte kooli paneme, seda parem!. Maaleht, 31. mai 2018

 Viited 

 Välislingid 

Sporditulemused. Kristina Kallas

Kategooria:Eesti haridusministrid
Kategooria:Tartu Ülikooli Narva kolledži direktorid
Kategooria:Sotsiaaldemokraatliku Erakonna poliitikud
Kategooria:Erakond Eesti 200 poliitikud
Kategooria:Eesti käsipallurid
Kategooria:Eesti sporditegelased
Kategooria:Tartu Ülikooli filosoofiateaduskonna vilistlased
Kategooria:Kesk-Euroopa Ülikooli vilistlased
Kategooria:Sündinud 1976